ओडिशा रेल हादसे में कोरोमंडल एक्सप्रेस को मैनुअली लूप लाइन पर भेजे जाने का शक
Odisha Coromandel Express Train Accident; CBI probe on Automatic signaling system; ओडिशा के बालासोर में 2 जून को हुए भीषण रेल हादसे की CBI जांच कर रही है। एजेंसी का मेन फोकस ऑटोमैटिक सिग्‍नलिंग सिस्‍टम से छेड़खानी पर है। यह सिस्टम किसी भी ट्रेन के रूट को निर्धारित करता है।
ओडिशा के बालासोर में 2 जून को हुए भीषण रेल हादसे की CBI जांच कर रही है। एजेंसी का मेन फोकस ऑटोमैटिक सिग्‍नलिंग सिस्‍टम से छेड़खानी पर है। यह सिस्टम किसी भी ट्रेन के रूट को निर्धारित करता है। उन्हें शक है कि सिग्नल को मैनुअली बाईपास कर कोरोमंडल एक्सप्रेस को लूप लाइन पर भेज दिया गया था। जबकि लूप लाइन पर पहले से एक मालगाड़ी खड़ी थी।
न्यूज एजेंसी रॉयटर्स ने इंडियन रेलवे के तीन सूत्रों के हवाले से यह जानकारी दी है। नाम जाहिर नहीं करने की शर्त पर तीन में से दो सूत्रों ने बताया है कि रेलवे सुरक्षा आयोग (CRS) के जांचकर्ताओं को शक है कि घटना के पास के रेल-रोड इंटर सेक्शन पर ट्रैफिक को रोकने के लिए इस्तेमाल किए गए खराब बैरियर से सिग्नल को लेकर परेशानी हो रही थी।
इन परेशानियों से बचने के लिए रेलवे कर्मचारियों ने ट्रेन को बाईपास किया था।
इस रिपोर्ट पर रेलवे सुरक्षा आयोग ने नहीं दिया जवाब
न्यूज एजेंसी ने अपनी इस रिपोर्ट को लेकर भारत के CRS से प्रतिक्रिया मांगी, लेकिन उन्होंने जवाब नहीं दिया। भारतीय रेलवे के एक प्रवक्ता ने कहा कि जरूरत के मुताबिक मरम्मत कार्य होता रहता है, लेकिन ऑटोमैटिक सिस्टम के साथ छेड़छाड़ की अनुमति नहीं है। उन्होंने दुर्घटना के कारणों के बारे में विस्तार से बताने से इनकार करते हुए कहा कि जांच जारी है।
रेल मंत्रालय के मुख्य सूचना अधिकारी बोले- ये सभी अटकलें हैं
रेल मंत्रालय के मुख्य सूचना अधिकारी अमिताभ शर्मा ने कहा कि दुर्घटना के कारणों की जांच की जा रही है। इलेक्ट्रॉनिक सिस्टम को मैन्युअल रूप से बाईपास किए जाने के जांचकर्ताओं के शक के बारे में पूछे जाने पर उन्होंने कहा कि ये सभी अटकलें हैं, जिनकी हम इस समय पुष्टि नहीं कर सकते हैं।
स्थानीय लोगों का दावा- रेलवे क्रॉसिंग पर बैरियर लगभग तीन महीने से खराब था
न्यूज एजेंसी ने बहानगा गांव में रहने वाले पांच लोगों से भी बात की। उन्होंने कहा कि रेलवे क्रॉसिंग पर बैरियर लगभग तीन महीने से खराब था और इसकी अक्सर मरम्मत की जाती थी। उन्होंने आगे कहा कि जब कोई खराबी होती थी, तो बैरियर बंद स्थिति में ही अटका रहता था और रेल कर्मचारियों द्वारा उसे मैन्युअल रूप से खोला जाता था।
CBI ने बहनगा स्टेशन को सील किया, अब यहां कोई भी ट्रेन नहीं रुकेगी
एक दिन पहले CBI ने बहनगा स्टेशन को सील किया था। अगले आदेश तक इस स्टेशन पर कोई भी पैसेंजर ट्रेन या मालगाड़ी नहीं रुकने की बात बताई गई थी। न्यूज एजेंसी ANI ने रेलवे अधिकारी आदित्य कुमार चौधरी के हवाले से यह जानकारी दी थी।
चौधरी ने बताया कि हर दिन इस स्टेशन से करीब 170 ट्रेन गुजरती थीं। हादसे के बाद 7 ट्रेन रुक रही थीं। लेकिन अब कोई ट्रेन नहीं रुकेगी। CBI ने जांच के दौरान स्टेशन में मौजूद सभी दस्तावेज भी चेक किए हैं। लॉग बुक, रिले पैनल और इलेक्ट्रॉनिक डिवाइस जब्त कर लिए गए हैं।
एक ट्रेन मालगाड़ी से टकराई, सामने से आई दुरंतो इसकी बोगियों से भिड़ी
2 जून की रात करीब 10 बजे मीडिया रिपोर्ट्स में आया था कि दो यात्री गाड़ियां और एक मालगाड़ी टकरा गई हैं। शुरुआत में 30 लोगों के मारे जाने की जानकारी थी, लेकिन देर रात यह आंकड़ा 200 के पार पहुंच गया। इसके अगले दिन 3 जून को दोपहर 2 बजे तक मरने वालों का आंकड़ा 288 पहुंच चुका था। 
रेलवे अधिकारियों ने बताया कि बहनगा बाजार स्टेशन की आउटर लाइन पर एक मालगाड़ी खड़ी थी। हावड़ा से चेन्नई जा रही कोरोमंडल एक्सप्रेस लूप लाइन पर चली गई और वहां खड़ी मालगाड़ी से टकरा गई। एक्सप्रेस का इंजन मालगाड़ी पर चढ़ गया और बोगियां तीसरे ट्रैक पर जा गिरीं। कुछ देर बाद तीसरे ट्रैक पर आ रही हावड़ा-बेंगलुरु दुरंतो एक्सप्रेस ने कोरोमंडल एक्सप्रेस की बोगियों को टक्कर मार दी।
मामले से जुड़ी दैनिक भास्कर की ये खास खबरें भी पढ़ें...
1. ओडिशा हादसा, 51 घंटे काम करते रहे 2300 कर्मचारी
2 जून की शाम ओडिशा के बालासोर में देश का तीसरा सबसे बड़ा रेल हादसा हुआ। तस्वीरें ऐसी जिन्हें देखकर किसी का भी दिल दहल जाए। किसी का सिर धड़ से अलग तो किसी का कटा हुआ हाथ दूर पड़ा था। रेल की पटरियों पर लाशों का ढेर था। पूरी खबर पढ़ें...
2. हादसे के चश्मदीद बोले- कहीं किसी का हाथ पड़ा था तो कहीं पैर
ओडिशा के बालासोर में शुक्रवार शाम करीब 7 बजे हुआ ट्रेन हादसा इतना भयानक था कि कोरोमंडल एक्सप्रेस ट्रेन के कई कोच तबाह हो गए। एक इंजन तो मालगाड़ी के रैक पर ही चढ़ गया। पूरी खबर पढ़ें...
3. ओडिशा हादसा- TMC ने रेल अफसरों का ऑडियो पोस्ट किया
3 जून शाम 5:53 बजे तृणमूल कांग्रेस के प्रवक्ता कुणाल घोष ने सोशल मीडिया पर एक मिनट 48 सेकेंड का ऑडियो शेयर किया। इसमें दो रेल अधिकारी एक-दूसरे से घटना पर बातचीत कर रहे हैं। इसमें एक साउथ वेस्ट रेलवे के प्रिंसिपल चीफ सेफ्टी ऑफिसर (PCSO) हैं। पूरी खबर पढ़ें...